पाक विदेशमंत्री जुलाई तक जाएंगे भारत यात्रा पर  
भारत-पाकिस्तान सभी मुद्दों पर वार्ता बहाल करने पर सहमत हो गए हैं तथा विदेशमंत्री शाह महमूद कुरैशी जुलाई तक भारत की यात्रा पर जाएंगे।
भारत और पाकिस्तान सभी मुद्दों पर वार्ता बहाल करने पर सहमत हो गए हैं तथा विदेशमंत्री शाह महमूद कुरैशी जुलाई तक भारत की यात्रा पर जाएंगे और वार्ता प्रक्रिया की प्रगति की समीक्षा करेंगे।  विदेश विभाग ने गुरुवार को बताया कि दोनों देशों के विदेश सचिवों की पिछले सप्ताह थिंपू में दक्षेस बैठक से इतर हुई मुलाकात में वार्ता प्रक्रिया को बहाल करने का फैसला किया गया। पाकिस्तान स्थित आतंकवादी संगठन लश्कर-ए-तैय्यबा द्वारा 2008 में किए गए मुंबई आतंकवादी हमले के मद्देनजर भारत ने वार्ता रोक दी थी।  प्रधानमंत्री कार्यालय द्वारा जारी एक बयान के अनुसार, प्रधानमंत्री यूसुफ रजा गिलानी ने पूर्ण वार्ता प्रक्रिया बहाली करने के भारत और पाकिस्तान द्वारा लिए गए महत्वपूर्ण फैसले पर संतोष जताया है।  उन्होंने अपने भारतीय समकक्ष मनमोहन सिंह के दोनों देशों के बीच संबंधों का एक नया अध्याय शुरू करने के दृष्टिकोण की सराहना की जिस पर पाकिस्तान उसी रूप में प्रतिक्रिया देगा।  विदेशमंत्री कुरैशी की भारत यात्रा से पूर्व दोनों देशों के सचिव तथा अधिकारी सीमा पार से जारी आतंकवाद, शांति और सुरक्षा, कश्मीर, सियाचिन तथा आर्थिक मामलों पर कई सिलसिलेवार वार्ता करेंगे। विदेश विभाग के प्रवक्ता अब्दुल बासित ने एक बयान में यह जानकारी दी।